PRORGAM NO: 301 GINANIPUN JERAM LEMON / NGRISAK DRAJAT Sedhèrèk kula, remen sanget ing dinten menika, kula, Lilis, saged manggihi panjenengan wonten ing adicara Cahyaning Agesang. Pangajeng-ajeng kula, panjenengan sakmenika ing kawontenan séhat lan bagya. Dinten menika kula badhé atur wawasan ngéngingi ginanipun jeram lemon. Lajeng ing bagéyan kaping kalih, ibu Arin badhé dumugi lan atur siraman rohani kanggé kita. Inggih, sedhèrèk kula, sugeng anikmati adicara menika, lan Gusti mberkahi panjenengan ing pundi kémawon kawontenan panjenengan. Sedhèrèk kula, kita sumerep, saklintunipun jeram manis wonten kalih jinis jeram ingkang ing padatan kita ginakaken ing pawon, duka menika kanggé olah-olah utawi kanggé ombènan. Kalih jinis jeram ingkang asring kita ginakaken ing pawon, inggih menika jeram pecel lan jeram lémon. Kala-kala kita mboten saged mbèntenaken, pundi ingkang jeram pecel lan pundi ingkang jeram lémon. Jeram lémon sekedhik wonten moncolipun, lan wujudipun mboten sak-bunder jeram pecel. Werninipun kuning. Kala-kala ijem, lan ijem semu kuning kados jeram pecel. Padatanipun jeram lémon dipunginakaken kanggé ombènan utawi campuran mangsak-an. Menika kalawau bentenipun jeram pecel kaliyan jeram lémon. Dinten menika kula badhé wicanten ngéngigi paédahipun jeram lémon tumrap keséhatan lan kanggé ngrimat kulit. Jeram lémon kathah ginanipun kanggé keséhatan kita. Jeram lémon ngemu kathah vitamin C. Dados jeram lemon sanget wigatos kanggé adamel badan kita tahan/kebal rumrap virus ingkang murugaken watuk lan pilek. Salintunipun menika, jeram lemon ugi ngandhut jat ingkang migunani kanggé nglawan virus, lan adamel badan kita tetep séhat. Menawi ing wanci énjang kita ngombé jus lémon mawi toya anget, pramila anggèn kita bebucal badhé lancar, karana peresan jeram lémon ingkang dipun-campur kaliyan toya anget badhé mbiyantu mobahipun usus, temah anggèn kita bebucal badhé ajeg lan gampil. Menika minangka salah satunggalipun paédah tertamtu saking jus lémon, lan mesthi saged migunani kanggé kita ing nalika rumaos èwed anggènipun bebucal. Jus lémon ugi saged mbiyantu nglunturaken asam urat lan ugi racun sanèsipun. Sarta mbiyantu kanggé ngèncèraken empedu, temah mbiyantu kanggé nggreseng ati supados ngedalaken racun. Para paneliti sanjang, bilih jeram lémon ngandhut 22 (kalih-likur) senyawa anti/tolak kangker. Artosipun, jeram lemon sanget mbiyantu kita wonten ing nglawan kangker. Dados, menawi kita ngombé peresan jeram lémon kanthi ajeg, pramila kita saged kak-éndhanaken saking penyakit kangker.
Jeram lémon ugi dipun-pitados, saged mrantasi gangguan keséhatan mripat. Wonteng ing pengobatan tradisional, lémon sanget dipunpitados kanggé mbiyantu njagi paningal supados tetep cetha. Jeram lémon ugi nggadhahi jat ingkang saged nglunturaken séla ing empedu lan séla ing ginjel. Ing jeram lémon ugi wonten jat ingkang sagah mbrasta cacing ing badan kita, temah badan kita kamardikaken saking gangguanipun cacing. Nah, menika kalawau sak-bagéyan ageng paédahipun jeram lémon tumrap kesehatan kita. Sak-mangké, mangga kita ngrembag paédahipun jeram lémon kanggé ngrimat kulit kita. Jeram lémon saged migunani kanggé nyegeraken kulit. Saksampunipun ngresiki kulit rai kita, padatanipun kita mbetahaken panyegering rai, nah jeram lémon saged kanggé nyegeraken praupan kita. Toya peresan jeram lémon saged usapaken ing rai kita saksampunipun dipun-resiki. Sak-lintunipun minangka panyegering kulit, toya jeram lémon ugi saged ngirangi gajih/lemak ingkang kalangkung wonten ing rai kita. Toya jeram lémon ugi saged dipun-dadosaken maskering rai, karana toya jeram lémon saged ngicali baktèri ingkang nuwuhaken kukul/jerawat. Sak-lintunipun saged malangi tuwuhipun kukul, jeram lémon saged ngicalaken plenik-plenik cemeng wonten ing rai. Caranipun usapaken toya jeram lémon dhateng praupan ingkang wonten plenik-plenik cemengipun ing wanci dalu lan jaraken ngantos énjang, sedangunipun kalih minggu pramila plenik-plenik cemeng menika badhé énggal ical. Kanggénipun kita ingkang mboten kepinging katingal sepuh, awit karana kisut, pramila kita saged ngginakaken toya jeram lémon kanggé adamel tandanipun sepuh dados mboten patos ketingal. Kita saged ngginakaken toya jeram lémon kanggé ngusapi bagéyan badan kita, kados ta, sikut, dhengkul, rai, lan tangan, supados pikantuk kulit ingkang alus lan nyaru tanda-tandanipun sepuh. Jus jeram lémon ugi saé kanggé kuku, karana vitamin C nipun saged adamel kuku séhat lan kiyat. Kanggé mbiyantu kuku supados séhat, clupaken kuku ing saklebeting mangkok jus jeram lémon sedangunipun kirang-langkung 10 menit. Lajeng dipun-lajengaken malih kaliyan ngrendhem kuku wonten ing campuran toya anget kaliyan cokak pethak. Lajeng bilas mawi toya, lan cobi panjenengan tingali bedanipun kuku panjenengan. Jeram lémon sae kangge kawontanipun rambut ingkang aking lan risak. Jus jeram lémon ingkang dipun-campur kaliyan tiga pra sekawan cangkir lisah jaitun lan setengah cangkir madu murni, badhé mbiyantu njagi rambut tetep séhat lan bébas saking risak. Usapaken campuran menika dhateng rambut, lan tutup mawi bungkus plastik sedangunipun setengah jam. Saksampunipun setengah jam, bilas kaliyan toya lan ginakaken sampo ingkang ènthèng kanggé ngresiki rambut panjenengan. Menawi lambé kita pecah-pecah, kita saged ngginakaken toya jeram lémon dipun-tambah madu. Toya jeram lémon lan madu dipun campur, lajeng dipun undhak ngantos radin. Menawi sampun radin, saged dipun usapaken dhateng kulit lambé ingkang pecah-pecah ing sakben dinten, lan sedangunipun satunggal minggu sampun saged ketingal asilipun.
Sedhèrèk kula, menika kalawu paédah ingkang wigatos saking jeram lemon, kanggé keséhatan lan ugi kanggé ngrimat kulit kita. Mugi-mugi maédahi kanggé panjenengan. Sedhèrèk kula, mugi-mugi wawasan ngéngingi ginanipun jeram lemon, ingkang sampun kula aturaken kalawau migunani tumrap keséhatan panjenengan. Tetepa sesarengan kaliyan adicara menika, karana sekedhap malih ibu Arin badhé dumugi lan badhé atur siraman rohani kanggé kita. Kanthi pangajeng- ajeng, iman kita badhé dipun kiyataken. Nanging sakdèrèngipun mangga sami kita pirengkaken satunggal lagu pepujèn menika. Sugeng midhangetaken, mugi-mugi manah kita kalipur. Ngrisak Drajat Sedhèrèk kula, menapa ingkang wonten ing saklebeting manah kita, menawi mireng tembung tiyang èstri ingkang gadhah drajat? Meanpa kita manah, bilih tiyang èstri ingkang nggadhah kasugihan, donya-brana ingkang kathah? Utawi kita manah, wanita ingkang nggadhah drajat, inggih menika wanita ingkang pawiyatan utawi pendhidhikanipun inggil, lan nggadhah titel? Saged ugi kita mikir, wanita ingkang drajat inggih menika wanita ingkang nggadah kesagedan ingkang ngéramaken ing kathah bab; kados ta, pinter masak, ndamel jajanan, saged main musig, saged nembang, lan sanès- sanèsipun. Sakleresipun menapa ta artosipun tembung drajat menika? Drajat menika artosipun reginipun dhiri. Dados, wanita ingkang drajat inggih menika wanita ingkang ngregani dhirinipun. Ing padatanipun, drajat menika dipungandhèngaken kaliyan reginipun dhiri ingkang inggil sanès reginipun dhiri ingkang andhap. Satunggalipun wanita dipunsebat wanita drajat, menawi nggandhahi regining dhiri ingkang inggil utawi luhur. Sedhèrèk kula, wonten cariyos ngéngingi satungguling tiyang èstri ingkang katresnanipun dipuntampik déning satunggaling tiyang jaler. Kamangka wanita menika kepingin sanget dados pacanganipun priya menika. Priya menika inggih menika calon dhokter bedhah. Pikiripun wanita menika, menawi piyambakipun dados sémahipun sang dhokter, pramila drajatipun badhé mindhak dados inggil. Nanging éman, priya menika nampik katresnanipun. Wanita menika mboten saged nampi kasunyatan menika, lan nyobi mungkasi gesangipun utawi bunuh dhiri. Nanging niyat mungkasi gesang menika dipunsumerepi déning kulawarganipun, lan pungkasanipun saged dipungagalaken. Nalika tiyang sepuhipun tangled, kénging menapa piyambakipun badhé mungkasi gesang. Wanita menika sanjang, bilih regi dhirinipun sampun dipunidak-idak déning satunggaling priya ingkang nampik katresnanipun. Wanita menika blaka, bilih piyambakipun rumaos andhap karana katresnanipun dipuntampik.
Panci kathah tiyang kadhung lepat ngartosaken drajat menika. Drajat mboten dipuntemtokaken kaliyan sinten kita ningkah. Drajat ugi mboten dipuntemtokaken déning panampikipun tiyang sanès. Drajat mboten dipuntemtokaken déning sedaya samukawis ingkang asipat kadonyan. Wonten kathah ugi tiyang èstri ingkang nginten, piyambakipun badhé nggadhah drajat ingkang inggil, menawi piyambakipun nggadhahi sedayanipun ing ndonya menika, menawi piyambakipun pendhidhikanipun inggil, nggadhah kalenggahan ingkang terus mindhak, nggadhah kulawarga ingkang bagya. Padatanipun tiyang èstri ingkang nggadhah pikiran kados mekaten menika, mboten saged nampi menawi wonten tiyang sanès ingkang nyepèlèkaken, menawi wonten tiyang sanès ingkang ngasoraken, menawi wonten tiyang sanès mboten ngregani piyambakipun. Kathah tiyang èstri ngganggep, bilih inan lan wewada badhé ngrisak drajat utawi regi dhirinipun? Sedhèrèk kula, menapa kémawon ingkang wonten ing manah panjenengan, ngéngingi bab-bab ingkang ngrisak drajat panjenengan? Kula badhé ngajak panjenengan ningali sinten ta sakleresipun dhiri panjenengan menika? Mangga kita sami migatosaken menapa ingkang dipun-ngendikakaken déning Prabdu Dawud menika: 8:2 Dhuh Allah, Gusti kawula, iba mulyaning asma Paduka ing salumahing bumi! Kamulyan Paduka ingkang ngungkuli langit sami dipun luhuraken srana kekidungan. 8:3 Dalah bayi ingkang taksih nesep sami tumut memuji. Paduka kagungan pangwasa kanggé mbungkem para satru Paduka, sarta nyegah tiyang ingkang badhé males awon. 8:4 Menawi kawula tumenga ing langit, ningali pakaryaning asta Paduka, nyawang dhateng rembulan lan lintang-lintang ingkang Paduka tata. 8:5 Menapa ta ajinipun manungsa, déné Paduka èngeti? Manungsa kanggé menapa, déné Paduka opèni? 8:6 Piyambakipun Paduka dadosaken kaot sekedhik ajinipun kaliyan Paduka, sarta Paduka ganjar kadrajatan lan kamulyan? 8:7 Piyambakipun Paduka paringi pangwasa mengku para titah Paduka; sarta samukawis Paduka telukaken ing sangandhaping tlapakanipun; 8:8 inggih sakathahing ménda, lembu dalah sato kéwan ing ara-ara, 8:9 peksi ing awang-awang lan ulam ing seganten, lan sedaya tumitah ingkang wonten ing telenging samodra. 8:10 Dhuh Allah, Gusti kawula, iba mulyanipun asma Paduka wonten ing salumahing bumi! (Masmur 8:2-10) Sedhèrèk kula, saking menapa ingkang dipun-ngendikakaken Prabu Dawud menika, kita dipun- èngetaken malih sinten ta sakleresipun dhiri kita menika. Gusti piyambak ingkang nitahaken dhiri kita. Kita dipun-titahaken mèh sami kaliyan Gusti Allah, dipun-makuthani kaliyan kamulyan lan urmat.
Kamulyan lan urmat minangka drajat ingkang inggil ingkang dipunparingaken déning Gusti dhateng manungsa. Dados, manungsa dipun-titahaken kanthi drajat lan regining dhiri ingkang inggil. Malahan manungsa dipun-paringi kuwaos ngurus sedaya kéwan ing seganten, ing awang-awang lan ing dharat. Gusti Allah èstu ngregani manungsa kaliyan regi dhiri ingkang inggil. Nanging drajat ingkang inggil menika dipun-risak déning manungsa piyambak. Manungsa saged mboten urmat lan mulya malih. Kathah manungsa ingkang ngrisak kak-uramatanipun piyambak mawi kejahatan ingkang dipun- tindakaken. Kathah manungsa ngrisak kamulyanipun piyambak kanthi nindakaken tumindak ingkang mboten mulya. Drajat manungsa dipun-risak déning dosa ingkang dipuntindakaken. Sedhèrèk kula, menawi kita migatosaken gesanganipun para wanita ing sakmangké, kita èstu prihatos. Kathah wanita ingkang pendhidhikanipun inggil, lan nggadhah jabatan utawi kalenggahan, nanging nindakaken tumindak ingkang mboten saé, laku bédhang, korupsi, lan sanès-sanèsipun. Ugi kathah wanita ingkang sarwa kekirangan, kadhesek kabetahanan ékonomi lajeng kagodha kanggé nindakaken bab-bab ingkangn mboten saé; kados ta, ngapusi, nyolong, lan sanès-sanèsipun. Drajat wanita badhé risak piyambak, menawi wanita menika nindakaken bab-bab ingkang ala lan jahat. Dados, wanita kedah mardika saking tumindak dosa, supados nggadhahi drajat dipunparingaken déning Sang Panitahipun. Nah, kanggé mbirat dosanipun, wanita mbetahaken Gusti Yésus, karana Gusti Yésus ingkang sagah mbirat dosanipun manungsa, lan nyucèkaken manungsa saking sedaya dosanipun. Kanthi pitados dhumateng Yésus minangka Gusti, pramila kita dipun- apunten lan dosa kita kabirat. Sak-lintunipun dhumateng Gusti Yésus, kita ugi kedah nggadhahi Dhawuh Pangandikanipun. Karana Dhawuh Pangandikanipun Gusti menika ingkang saged nuntun gesang kita tumuju margi ingkang leres. Dhawuh Pangandikanipun Gusti badhé nggladhi kita wonten ing kaleresan, Dhawuh Pangandikanipun Gusti badhé meneraken kalepatan kita, lan Dhawuh Pangandikanipun Gusti ngajar kita dhateng kaleresan. Lan menawi kita gesang wonting ing kaleresan, pramila kita badhé nggadhah drajat ingkang inggil. Mangga kita ndedonga: Dhuh Gusti, sedaya pamuji kawula unjukaken dhumateng Paduka ing dinten menika, karena Paduka èstu ngéramaken. Kawula Paduka titahaken kanthi drajat lan regi dhiri ingkang inggil, temah gesang kawula mulya. Nanging kawula ngrisak drajat ingkang Paduka paringi menika kanthi tumindak dosa lan jahat. Apunten kawula dhuh Gusti, lan pitulungi kawula gesang miturut Dhawuh Pangandika Paduka, supados kawula dados tiyang ingkang mulya, kados ingkang Paduka karsakaken. Matur nuwun dhuh Gusti, amin. ingkang